Saksóknarar í Bandaríkjunum telja að múgur sem réðst inn í þinghúsið í Washington hafi áformað að ræna Mike Pence varaforseta og taka hann af lífi.
Saksóknarar í Bandaríkjunum telja að stuðningsmenn Donalds Trumps sem réðust inn í þinghúsið í Washington í síðustu viku hafi ætlað að handsama Mike Pence varaforseta og taka hann af lífi. Þúsundir þjóðvarðliða eru í borginni til að koma í veg fyrir óeirðir þegar Joe Biden tekur við forsetaembættinu.
Í skjölum sem lögmenn bandaríska dómsmálaráðuneytisins lögðu fram í gær kemur fram að þeir telja að Mike Pence og þingmenn hafi verið í lífshættu þegar múgurinn réðst inn í þinghúsið. Í rannsókn alríkislögreglunnar eftir árásina fundust skilaboð til Pence í ræðupúlti öldungadeildarinnar. Í þeim stóð: "Þetta er aðeins tímaspursmál. Réttlætinu verður fullnægt." Skilaboðin eru sögð vera frá Jacob Chansley, öfgamanni frá Arizona, sem hafði sig mjög í frammi í þinghúsinu, klæddur feldi og bar hjálm með hornum. Pence og þingmönnum var komið í skjól í þinghúsinu í þann mund sem múgurinn réðst þar inn. Chansley kemur fyrir rétt í dag. Saksóknarar segja að hann sé fíkniefnaneytandi og eigi líkast til við geðræn vandamál að stríða. Fleiri hafa verið handteknir og verða látnir svara til saka.
Yfirvöld eru viðbúin óeirðum í Washington þegar Joe Biden tekur við forsetaembættinu á miðvikudag. Umferð um miðborgina hefur verið takmörkuð. Tuttugu þúsund þjóðvarðliðar eru í borginni til að gæta laga og réttar.
Saksóknarar í Bandaríkjunum telja að múgur sem réðst inn í þinghúsið í Washington hafi áformað að ræna Mike Pence varaforseta og taka hann af lífi.